Norsk Redaktørforening

Styremøte 2022-11-29 Oslo

SHU

**Sak 2022-50 – Handlingsplan 2023-2025**

Bakgrunn: Redaktørforeningens medlemmer kom med innspill til strategiprosess i forkant av strategiseminaret på Hitra-Frøya i høst. Innspillene ble presentert for styret og inngikk i diskusjonen under seminaret. Styret la retning for handlingsplanen i styremøtet 22. september.

I møtet gjorde styret følgende vedtak: Med utgangspunkt i diskusjoner og innspill som kom frem under styrets strategiseminar, utarbeider sekretariatet et første utkast til handlingsplan for perioden 2023-2025. Utkastet legges frem i forbindelse med NR-styrets møte 29. november.

Pga. hektisk aktivitet i sekretariatet og fordi strategidiskusjoner egner seg best i fysiske møter, har sekretariatet valgt å utsette presentasjonen av handlingsplanen til styremøtet 7. februar.

Sekretariatet har jobbet videre med dette ut fra følgende føringer:

* Styret ser ikke grunn til store endringer i nåværende strategi. Arbeidet med strategi 21-23 var grundig. Siden da er sekretariatet omorganisert, og alle er i nye roller. Hovedtrekkene i strategien gjelder fortsatt.
* Det er ønske om tydeligere spissing av viktigste oppgaver. Detaljnivået kan reduseres noe, og planen bør bli mer dynamisk gjennom perioden.
* Medlemsstøtte/hotline skal løftes som kjerneoppgave.
* Arbeid opp mot nye medlemmer skal prioriteres høyere.
* Nettverksbygging blant redaktører er en viktig oppgave.
* Tettere samarbeid med NJ om veiledere og prosjekter f.eks. rundt presseetikk skal vurderes.
* Konkretisering av arbeidet med ytringsfrihet, og oppfølging av Ytringsfrihetskommisjonens arbeid.
* Arbeid rundt bedre rekruttering til yrket er viktig for medlemmene, og må inn i handlingsplanen.
* Vurdere å utvikle verktøy for å måle mangfold.

Arbeidet videre:

Sekretariatet legger fram et fullstendig utkast til ny handlingsplan på neste fysiske styremøte, 7. februar, med utgangspunkt i følgende foreløpige disposisjon:

HANDLINGSPLAN 2023-25

* Redaktørforeningens formål
* NRs viktigste mål neste to år: 2-3 punkter m/tiltak. Dette skal være punkter som representerer bevegelse, og skal prioriteres høyest både av sekretariat og styre. Mål og tiltak revideres hvert halvår, for å sikre at handlingsplanen er dynamisk nok.
* NRs grunnleggende oppgaver

Forslag viktigste oppgaver:

**Flere medlemmer skal oppleve foreningen som et relevant nettverk for dem**

* Direkte kommunikasjon med alle nye medlemmer – informasjon + behov
* Prioritere nettverksbygging sterkere både i velkomstseminar og i andre arrangementer sentralt og i regionforeningene, både gjennom mingletid og styrte, faglige aktiviteter.
* Vurdere mentorordning for unge/nye redaktører
* Fornye nettsider og internkommunikasjon.

**Ytringsfrihet:**

* Arbeide aktivt med oppfølging av Ytringsfrihetskommisjonens utredning
* Arbeide for å bedre ytringsklimaet for arbeidstakere og varslere
* Øke kunnskapen om og utvikle tiltak for å ivareta sårbare aktører bedre i redaktørstyrte debatt/meningsinnhold.
* Undersøke status av ytringsfrihet i norske mediehus, gjerne i samarbeid med NJ

**Innsyn/offentlighet:**

* Arbeide for å sikre åpenhet rundt ulykker og alvorlige hendelser
* Arbeide for økt åpenhet i rettspleien
* Satsing på økt innsynskompetanse blant redaktørene, via samarbeid regionforeningene.
* Gjennomgang av NRs egen praksis når det gjelder åpenhet

Styret setter stor pris på konkrete innspill fra styrets medlemmer.

Forslag til vedtak: Sekretariatet arbeider videre med handlingsplanen ut fra disposisjonen og de innspillene som kom i styrets møte. Forslag til konkret handlingsplan legges fram i styrets møte 7. februar. Planen sendes deretter på høring til NRs medlemmer og regionforeninger før endelig behandling skjer på NRs landsmøte 10. mai.